Slapt og skarpt i samfundsfag

|  |  |
| --- | --- |
| Smal viden | Nuanceret viden |
| ”Ifølge liberalismen er man sin egen lykkes smed” | ”Liberalismens menneskesyn er, at mennesket er selvstændigt, stærkt og fornuftigt. Derfor skal staten spille så lille rolle som muligt” |
| ”Statens brug af ekspansiv finanspolitik skaber vækst” | ”Staten kan føre en ekspansiv finanspolitik for at skabe øget forbrug og dermed øget efterspørgsel. Det vil give vækst i økonomien. En ekspansiv finanspolitik kan f.eks. føres ved skattelettelser eller øget offentligt forbrug” |

|  |  |
| --- | --- |
| Subjektive udsagn | Deskriptive udsagn |
| ”Det er din egen skyld, hvis du er hjemløs i Danmark” | ”Der er mange forskellige årsagsforklaringer på, hvorfor nogle ender som hjemløse i Danmark. Man kan tage udgangspunkt i et individperspektiv, mens andre vil mene at hjemløshed kan have rod i negativ social arv” |
| ”Jeg synes landene skal arbejde sammen for at skabe fred i verden” | ”Der kan være flere årsager til fred i det internationale system. Realister vil hævde at fred sikres gennem magtbalance, mens idealister vil påpege at demokrati, interdependens og samarbejde sikrer freden” |

|  |  |
| --- | --- |
| Hverdagsviden eller hverdagssprog | Faglig viden eller at tale *samfundsk* |
| ”Liberal Alliance vil gerne sænke skatten med 5%” | ”Liberal Alliance har som forhandlingsudspil til finanslovsforhandlingerne i år lagt op til at topskatten skal sænkes med mindst 5% i et forsøg på at øge incitamentet for den enkelte dansker. Det skyldes nok i høj grad deres liberale ideologiske udgangspunkt” |
| “Børnene går i forældrenes fodspor” | “Social arv beskriver den tendens, at børn i høj grad overtager deres forældres adfærd, normer og værdier. F.eks. viser statistikker, at børnene ofte får samme uddannelsesniveau som deres forældre” |
| “Dansk Folkeparti er et højreorienteret parti” | “Dansk Folkeparti er et fordelingspolitisk venstreorienteret, men værdipolitisk højreorienteret parti” |

|  |  |
| --- | --- |
| Overfladisk læsning af talmateriale | Grundig læsning af talmateriale |
| ”Figuren viser, at grafen falder” | “Figur 1.3 viser, at de danske partiers medlemstal er faldende. F.eks. havde Socialdemokratiet i 1960 over 250.000 medlemmer. Dette tal er i 2012 faldet til under 50.000 medlemmer” |
| ”Tallet for Danmark er ret positivt” | ”Tabellen viser støtte til EU i 2011. 50 % af danskerne mener, at Danmark har fordel af EU. Gennemsnittet for de 27 EU lande viser, at kun 34 % af europæerne mener, at deres land har fordel af EU” |
| ”Tabellen viser, at det er indvandrere fra ikke-vestlige lande, der begår mest kriminalitet” | ”Mandlige ikke-vestlige efterkommere har ifølge en undersøgelse fra 2015 fra Dansk Statistik et kriminalitetsniveau, der er 152% højere end hele den mandlige befolkning i Danmark. Dog viser tabellen også at mandlige efterkommere fra Kina har et markant lavere kriminalitetsniveau end hele den mandlige befolkning i Danmark” |

|  |  |
| --- | --- |
| Tunnelsyn | Overblik |
| “Velfærdsstaten findes i tre varianter: den universelle, den residuale og den korporative velfærdsmodel. Den universelle model er karakteriseret ved, at alle borgere finansierer velfærden gennem skat, og alle får også del i ydelserne. I den residuale er det restgruppen, der hjælpes, mens det civile samfund har en central velfærdsrolle i den korporative model” | “Nu hvor vi snakker om velfærdsstatstyperne, så kan man jo også anlægge sociologiske og økonomiske perspektiver på de forskellige modeller. Den universelle model er meget omfattende, og det kan jo skabe en vis klientgørelse af de mange borgere, der bruger de universelle velfærdsydelser. Og hvis man som borger nærmest bliver afhængig af velfærdsydelser, skaber det jo et øget økonomisk pres på den i forvejen dyre universelle velfærdsstat” |
| ”Det er dyrt for staten at skulle forsørge de ufaglærte, der ikke har fået en uddannelse, mens de var unge og er endt på en overførselsindkomst” | ”Synet på ulighed inddrager både økonomiske, sociologiske og ideologiske aspekter. Derfor er der også stor uenighed om, hvordan man politisk skal regulere området” |